В Бобошево е открита кампанията на БСП-кандидата Крум Маринов
[01 Октомври 2008]
Обещаната от Мая Манолова и Иво Атанасов линейка пристига идната седмица
Тази вечер в Бобошево бе открита предизборната кампания на левия кандидат за кмет на общината Крум Маринов (на първата снимка). Провеждането на частичните избори, насрочени за 25 октомври, се наложи поради смъртта на досегашния ляв кмет Милчо Орозов.
Крум Маринов е издигнат от коалиция между БСП и НДСВ с подкрепата на БЗНС "Александър Ставболийски".Предизборната среща се проведе в препълнения салон на местното читалище. Кандидатурата на Маринов получи поддръжката на кмета на Дупница Атанас Янев (снимка 2), на Кочериново Костадин Катин (снимка 3) и на Невестино Димитър Стаменков (снимка 4).
За качествата на кандидата, както и за организацията на кампанията говори областният председател на БСП Мая Манолова (снимка 5). Тя обяви, че ангажиментът, който бе поет от нея и Иво Атанасов през май т.г. за нова линейка, е изпълнен. Както е известно, по време на червения десант тогава местните се оплакаха, че линейката е от ерата на Флинтстоун, при което левите депутати от района обещаха да доставят нова. Линейката ще пристигне в Бобошево идната седмица.
Жълтият депутат Борислав Владимиров (снимка 6) подчерта, че в мандата на НДСВ е бил открит здравният пункт в Бобошево, а сега той се снабдява с нова линейка. Това говори за жизнеността на коалицията, която сега управлява България. Доброто коалиционно здраве е важна предпоставка за решаване на проблемите на гражданите.
Пред събранието говори и заместник-министърът на околната среда и водите Атанас Костадинов (снимка 7). Той посочи конкретни перспективи за привличане на европари в Бобошево и обеща пълно съдействие в тази насока.
Освен с песните си, със специален поздрав и с пожелания за успех са обърна към кандидата Крум Маринов и певицата Гуна Иванова (снимка 8).
Предизборната среща завърши с хора пред сградата на читалището.